นายกรัฐมนตรี ระบุ ไม่เห็นความจำเป็นที่ต้องร่วมเวทีดีเบต ยืนยัน ที่ผ่านมารัฐบาลทำงานแก้ปัญหาทุกด้านก็ถือเป็นการแสดงวิสัยทัศน์
นายกรัฐมนตรี ระบุ ไม่เห็นความจำเป็นที่ต้องร่วมเวทีดีเบต ยืนยัน ที่ผ่านมารัฐบาลทำงานแก้ปัญหาทุกด้านก็ถือเป็นการแสดงวิสัยทัศน์พลเอก ประยุทธ์ จันทร์โอชา นายกรัฐมนตรี กล่าวว่า ได้เห็นหนังสือ “ประชารัฐ สร้างชาติแล้ว” ซึ่งเป็นเรื่องจริงทั้งหมดของตนเอง แต่ส่วนตัวไม่ได้ให้ความสำคัญมากนัก และทราบว่าทางพรรคการเมือง ทำมาเพื่อแจกแก่ผู้สมัคร ส.ส.และสมาชิกพรรคเท่านั้น ส่วนที่หลายพรรคการเมืองเรียกร้องให้ตนเอง ร่วมแสดงวิสัยทัศน์ในเวทีของ กกต. หรือดีเบต นั้น ยังไม่เห็นความจำเป็นที่ต้องร่วมเวทีดีเบต นายกรัฐมนตรี กล่าวว่า ไม่โกรธหากจะยังมีคนเรียกร้องและกระตุ้นให้ตนเองร่วมดีเบต โดยย้ำว่า วันนี้ยังทำงานอยู่ ขณะที่วิสัยทัศน์ของตนเองมีความชัดเจน นั่นคือ การทำให้ประเทศมีความมั่นคง มั่งคั่ง ยั่งยืน ภายใต้หลักปรัชญาเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช บรมนาถบพิตร และตลอด 5 ปีที่ผ่านมา รัฐบาลก็ได้ทำงานตามนโยบายหลัก 11 ด้าน และแก้ปัญหาในวาระสำคัญมาแล้วทั้งหมด ก็ถือเป็นการแสดงวิสัยทัศน์อยู่แล้วส่วนกรณีคำถามว่า หากได้เป็นนายกรัฐมนตรีอีก จะเดินหน้าทำงานต่ออย่างไร นายกรัฐมนตรี ย้ำว่า ที่ผ่านมาได้ทำแผนยุทธศาสตร์ชาติ แผนแม่บท และกฎหมายที่มีความจำเป็นทั้งหมด ยืนยันไม่ได้อนุมัติโครงการทิ้งท้ายไว้ล่วงหน้า แต่ต้องทำตามขั้นตอนทั้งหมด บางอย่างต้องทำต่อเนื่องในรัฐชุดหน้า ซึ่งมีระเบียบขั้นตอนทุกอย่างและหลายโครงการต้องผ่านประชาพิจารณ์และขั้นตอนอื่นๆ ที่มีส่วนร่วมของประชาชน